《古别离》
明代·郭廷序

自少不出门，岂识天涯阻。郎欲上青霄，舟系江之浒。

从容对我言，慷慨无多语。妾亦不知愁，率尔聊相许。

风雨近深更，闻鸡还起舞。酌酒壮行装，薄劝三杯住。

执手问归期，笑指相如柱。匆匆分袂间，对面无分付。

上马出门行，马首犹一顾。归来心始忧，此别何仓遽。

孤灯耿兰房，滚滚流光度。记得别君初，黄花冒寒露。

此日又春回，绿柳阴如雾。登堂拜问姑，郎行何久处。

姑愁颜强笑，神京八千路。闻语暗心惊，低头泪如雨。

那知大丈夫，一别轻如羽。妾欲寄新衣，肥瘦应如故。

消息两茫然，鹊语空相误。欲上望夫山，愁心不成步。

清宵欲望之，东西忽迷路。何敢怨归迟，愿接夔龙武。

仗剑向南面，风光应未暮。却恐凤书严，致身归圣主。

草色上空阶，衡门疏旧屦。郎兮归去来，毋为功名苦。

作者简介：郭廷序，字循夫，号介斋。潮阳人。尝师事黄佐。明世宗嘉靖二十年（一五四一）进士。官贵溪知县。著有《郭循夫集》。明隆庆《潮阳县志》卷一二、明郭棐《粤大记》卷二○有传。